பராசக்தி (1952 திரைப்படம்)

***பராசக்தி*** (*Parasakthi*) 1952 ஆம் ஆண்டு வெளிவந்த தமிழ்த் திரைப்படமாகும்.  மு. கருணாநிதி வசனம் எழுத, கிருஷ்ணன்-பஞ்சு ஆகியோர் இயக்கிய இத்திரைப்படத்தில் சிவாஜி கணேசன், பண்டரி பாய், எஸ். எஸ். ராஜேந்திரன், எஸ். வி. சகஸ்ரநாமம், ஸ்ரீரஞ்சனி மற்றும் பலரும் நடித்திருந்தனர். பிற்காலத்தில் தமிழ்நாட்டில் மிகவும் புகழ் பெற்ற நடிகராக விளங்கிய எஸ். எஸ். ராஜேந்திரனை, சிவாஜி கணேசனை திரையுலகுக்கு அறிமுகப்படுத்திய படம் இது. பராசக்தி படத்தின் தயாரிப்பாளர்கள் எ. வி. மெய்யப்பன் மற்றும்  பி. எ. பெருமாள் அவர்கள். இப்படம் இதே பெயரிலான பாவலர் பாலசுந்தரத்தின் நாடகத்தை அடிப்படையாகக் கொண்டது. பராசக்தி இரண்டாம் உலகப் போரின்போது ஒரு தமிழ் குடும்பத்தைச் சேர்ந்தவர்களுக்கு நேர்ந்த அவலங்களை விவரிக்கிறது.

கோவை சென்ட்ரல் ஸ்டுடியோஸ் முதலில் பராசக்தி மற்றும் டி. எஸ். நடராஜனின் என் தங்கை ஆகிய நாடகங்களை அடிப்படையாகக் கொண்டு ஒரே திரைப்படத்தை உருவாக்கத் திட்டமிட்டது; ஆனால், நடராஜன் எதிர்ப்பு தெரிவித்ததையடுத்து அந்த திட்டம் கைவிடப்பட்டது. பராசக்தி படத்தின் உரிமையை ஏ. வி. மெய்யப்பன் ஆதரவுடன் நேஷனல் பிக்சர்சின் பி. ஏ. பெருமாள் வாங்கினார். படத்திற்கு ஆர். சுதர்சனம் இசையமைக்க, ஒளிப்பதிவை எஸ். மாருதி ராவ் மேற்கொண்டார், மேலும் "பஞ்சாபி" என்ற பெயரில் பஞ்சு படத்தொகுப்பு செய்தார். 1950 ஆம் ஆண்டின் நடுப்பகுதியில் படப்பிடிப்பு தொடங்கியது, ஆனால் படத்தை முடிக்க இரண்டு ஆண்டுகளுக்கு மேல் ஆனது.

பராசக்தி 17 அக்டோபர் 1952 அன்று தீபாவளி பண்டிகையின் போது வெளியிடப்பட்டது. மேலும் படத்தில் பிராமணர்கள் மற்றும் இந்து பழக்கவழக்கங்கள் மற்றும் நடைமுறைகளை எதிர்மறையாக சித்தரித்ததால் சர்ச்சைகளை எதிர்கொண்டது. அப்போதைய ஆளும் மாநில அரசு உட்பட சில சமூகப்பிரிவினர் படத்தைத் தடை செய்யக் கோரினர். இந்த எதிர்ப்புகள் இருந்தபோதிலும், படம் உரையாடல் மற்றும் நடிகர்களின் நடிப்பிற்காக பாராட்டப்பட்டது. 175 நாட்களுக்கு மேல் திரையரங்குகளில் ஓடி வணிக ரீதியாக வெற்றி பெற்றது. பராசக்தி தமிழ்த் திரையுலகில் வழிபாட்டு அந்தஸ்தைப் பெற்றது. மேலும் பிற்கால தமிழ் படங்களுக்கு உரையாடல் மற்றும் நடிப்பு ஆகியவற்றில் ஒரு புதுப்பாங்குக் காட்டியாக மாறியது.

## திரைக்கதை சுருக்கம்
தாயை இழந்து தந்தையுடன் மதுரையில் வாழ்ந்து வரும் கல்யாணிக்கு மூன்று அண்ணன்கள். அண்ணன்கள் அனைவரும் பர்மா எனப்பட்ட மியான்மரில் வணிகம் செய்து வந்தனர். 1940களில் மூண்ட உலகப் போர் சூழலில் தங்கைக்கு கல்யாணம்  நிச்சயிக்கப்படுகிறது. போரினால், கதையின் நாயகனான கல்யாணியின் கடைசி அண்ணன் குணசேகரனுக்கு மட்டும் கப்பலில் பயணச்சீட்டு கிடைக்கப்பெற்று, அன்றைய மதராசான சென்னைக்கு வருகிறான். சென்னையில் தான் கொண்டு வந்த அனைத்தும் ஒரு வஞ்சகியின் சூழ்ச்சியினால் இழந்து, மதுரைக்கும் செல்ல வழியின்றி, பசியினால் சமூக அவலங்களைச் சந்திக்கிறான். இவ்வேளையில் கல்யாணம் நிறைவுற்று, பின் மகிழ்வாய் குழந்தை பெற்ற அன்றே விபத்தால் கணவனும் பாலகன் பிறந்த நன்நிகழ்வைக் கூற வந்தபோது விபத்தை நேரில் கண்டு அதிர்ச்சியில் தந்தையும் இறக்க, கடன் பொருட்டு வீடும் இழந்து, கைம்பெண்கள் சந்தித்தத் துயரத்தை  கல்யாணி எதிர்கொள்கிறாள். பின் என்ன நிகழ்கிறது என்பது மீதி கதை.

## நடிப்பு

;நடிகர்கள்
* குணசேகரனாக சிவாஜி கணேசன் 
* சந்திரசேகரனாக எஸ். வி. சகஸ்ரநாமம் 
* ஞானசேகரனாக எஸ். எஸ். ராஜேந்திரன் 
* மாணிக்கம் பிள்ளையாக துரைசாமி
* வேணுவாக டி. கே. இராமச்சந்திரன் 
* வெள்ளைசாமியாக கே. எம். நம்பிராஜன்
* தங்கப்பனாக வெங்கடராமன்
* நாராண பிள்ளையாக வி. கே. ராமசாமி 
* பூசாரியாக கே. பி. காமாட்சிசுந்தரம்
* குப்பனாக எம். என். கிருஷ்ணன்
* வேலைகாகாரனாக சக்திவேல்
* தம்பிதுரையாக டி. வி. நாராயணசாமி
* தமிழ்ப் பண்டிதராக வி. கே. கார்த்திகேயன்
* மேடைப் பேச்சாளராக டி. வி. நாராயணசாமி

;நடிகைகள்
* கல்யாணியாக ஸ்ரீரஞ்சனி 
* விமளாவாக பண்டரிபாய் 
* சரசுவதியாக சுசீலா
* ஜாலியாக கண்ணம்மா
* பழம் விற்பவராக அங்கமுத்து
* காந்தாவாக டி. பி. முத்துலட்சுமி 
* பார்வியாக ஏ. எஸ். ஜெயா
;நடனமாதுகள்
* குமாரி கமலா
* டி. டி. குசலகுமாரி

கூடுதலாக, கண்ணதாசன் ஒரு நீதிபதியாக அங்கீகரிக்கப்படாத வேடத்தில் நடித்துள்ளார்.

## இசைத்தட்டு

*பராசக்தி* திரைப்படத்திற்கு ஆர். சுதர்சனம் இசையமைத்தார். பாடல்வரிகளை பாரதிதாசன், சுப்பிரமணிய பாரதி, மு. கருணாநிதி, அண்ணல் தங்கோ, உடுமலை நாராயண கவி, கே. பி. காமாட்சிசுந்தரம் ஆகியோர் எழுதியுள்ளனர். பின்னணி இசையை சென்னையைச் சார்ந்த சரஸ்வதி ஸ்டோர்ஸ் ஆர்க்கெஸ்ட்ரா அமைத்தது. திரைப்படத்தில் இசையைவிட உரையாடல்களுக்கு அதிக முக்கியத்துவம் வழங்கப்பட்டது. எனவே, உரையாடல்கள் தனியாக ஒலிப்பேழை வெளியிடப்பட்டது. *பராசக்தி* படத்தின் சில பாடல்கள் இந்தி, பாக்கித்தானிய உருதுப் படங்களின் பாடல்களை அடிப்படையாகக் கொண்டவை: ஒன்று *அகேலி* (1952) படத்திலிருந்து மறுஉருவாக்கம் செய்யப்பட்டதாகும்,, "பூமாலை" என்ற பாடல் *துப்பட்டா* (1952) படத்தின் "சன்வாரியா, தோகே கொய் புக்காரே" பாடலை மறுஉருவாக்கம் செய்ததாகும், "இல் வாழ்வினிலே" என்பது *சுனேரே தின்* (1949) படத்தின் "Maine Dekhi Jag Ki Reet" பாடலை அடிப்படையாகக் கொண்டது, "புதுப் பெண்ணின்" என்பது *பட்டாங்கா* (1949) படத்தில் பர்மியப் பெண்மணி இடம்பெறும் பாடலை அடிப்படையாகக் கொண்டது, மேலும் ஒன்று *பாபுல்* (1950) படத்தின் "Milte Hi Ankhen Dil Hua" பாடலை அடிப்படையாகக் கொண்டது. "ஓ ரசிக்கும் சீமானே" பாடல், *[[பெரியார் (திரைப்படம்)|பெரியார்]]* (2007) படத்தின் "இடை தழுவிக்கொள்ள" பாடலுக்கு ஈர்ப்பாகத் திகழ்ந்தது. 2010 இல் வெளியான *[[ரசிக்கும் சீமானே]]* திரைப்படம் அதன் தலைப்பை இந்தப் பாடலிலிருந்து எடுத்துக் கொண்டது; மேலும் அசல் பாடல் 2010 படத்திற்காக மறுகலவை செய்யப்பட்டது. "கா கா கா" பாடலில் "*காக்கை அண்ணாவே நீங்கள் அழகான வாயால் பண்ணாகப் பாடுறீங்க*" என்ற வரியில் 'அண்ணாவே' என்ற குறிப்பு இடம்பெற்றுள்ளது, இதன் பொருள் "காக்கை அண்ணா, உங்கள் அழகான வாயால் நீங்கள் இனிமையாகப் பாடுகிறீர்கள்" என்பதாகும். இந்த வரிகளை நாராயண கவி எழுதியுள்ளார். *பராசக்தி* படத்தின் பாடல்களை மறுகலைவை செய்து உருவாக்கிய பாடல் தொகுப்பு, மு. கருணாநிதியின் 86வது பிறந்தநாளை முன்னிட்டு 2009 சூன் 3 அன்று வெளியிடப்பட்டது.

## வகை
நாடகப்படம்

## குறிப்புகள்

## மேற்கோள்கள்

## வெளி இணைப்புகள்

* பராசக்தி
* இப்படத்தின் முக்கியக் காட்சி விக்கி மேற்கோளில் உள்ளது
* சர்வதேச திரைப்பட தரவுத் தளத்தில்

பகுப்பு:1952 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:கறுப்புவெள்ளைத் திரைப்படங்கள்
பகுப்பு:சிவாஜி கணேசன் நடித்த திரைப்படங்கள்
பகுப்பு:எஸ். எஸ். ராஜேந்திரன் நடித்த திரைப்படங்கள்
பகுப்பு:மியன்மார் தமிழரைச் சித்தரிக்கும் திரைப்படங்கள்
பகுப்பு:இந்திய நாடகத் திரைப்படங்கள்
பகுப்பு:மு. கருணாநிதி திரைக்கதை எழுதிய திரைப்படங்கள்
பகுப்பு:வி. கே. ராமசாமி நடித்த திரைப்படங்கள்
பகுப்பு:கிருஷ்ணன்-பஞ்சு இயக்கிய திரைப்படங்கள்